钦定古今图书集成/理学汇编/经籍典/第085卷 > 宋朱元昇三易备遗 > 《归藏用卦说》
## 钦定古今图书集成/理学汇编/经籍典/第085卷 > 宋朱元昇三易备遗 > 《归藏用卦说》

《归藏》之卦，“藏者十有六，用者四十有八，藏者固所以
为用。何者？道未尝一日不在天下，天下未尝一日离
道之用。”有体必有用，乃帝王之学也。不则清净寂灭
之说一倡，置斯道于空虚无用之地，生民之祸，可胜
言哉！虽然，《易》之卦六十四，《归藏》用卦止四十八，圣人
果何意邪？盖八卦为六十四卦之祖也。八卦之爻四
十八，又为六十四卦之爻三百八十四之祖也。言八
卦则六十四卦在其中，言四十八爻则三百八十四
爻在其中，举其宏纲，撮其枢要，此《归藏易》以四十八
卦为用，实仿四十八爻之数也。然八卦之四十八爻，
既为用卦之纲领矣，而八卦中之《坤》与离，又何以在
藏卦之列也？大抵卦有用之用，有藏之用，《系辞》述圣
人取三十卦以便民用，而三十卦之中有《归藏》之藏
者四，有《归藏》之用者九。然则用者固用也，而藏者亦
未尝不用也。知藏之为藏，不知藏之为用，则末流之
弊，鲜不为清净寂灭之归。程子曰：“体用一源，显微无
间。尽之矣。”